 

**בבית הדין הצבאי המחוזי**

**במחוז שיפוטי מטכ"ל**

**בפני: רס"ן חיים בלילטי - אב"ד**

**רס"ן משה בלוסטוצקי - שופט**

**רס"ן עינת שטיבלמן - שופטת**

**בעניין: התובע הצבאי (ע"י ב"כ, סגן טל ואקיל וסגן עומר רביאל)**

**נגד**

**מ/XXX רב"ט נ' ח' (ע"י ב"כ, סגן ורוניקה ליטבינוב)**

**הכרעת - דין**

על פי הודאתה, מורשעת הנאשמת בעבירה של ידיעות כוזבות, לפי סעיף 108 לחוק השיפוט הצבאי, תשט"ו-1955 בהתאם לכתב האישום המתוקן ולפרטים הנוספים.

1. **ניתנה היום כ"ד בכסלו התש"פ, 22/12/2019, והודעה בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_ \_\_\_\_\_\_\_\_\_\_\_**

שופט אב"ד שופט

**גזר - דין**

הנאשמת, רב"ט נ' ח', הורשעה על פי הודאתה בעבירה של ידיעות כוזבות, לפי סעיף 108 לחוק השיפוט הצבאי, תשט"ו-1955 בהתאם לכתב האישום המתוקן ולפרטים הנוספים. על פי כתב האישום המתוקן, במהלך שנת 2017, ב-7 הזדמנויות שונות הטילה הנאשמת בעצמה מום ב-7 הזדמנויות שונות, על מנת לקבל ימי מחלה. בהזדמנות נוספת, פנתה למרפאה והלינה על תסמינים רפואיים שונים על מנת לייצר מצב שווא לצורך מתן הבחנה רפואית שתזכה אותה בימי מחלה. הנאשמת אף נקטה צעדים אקטיביים על מנת לזייף תוצאות בדיקות בה עברה אשר יביאו להבחנה רפואית שגויה בעניינה ועל ידי זה אובחנה כסובלת מבעיה רפואית והותאמו לה שני ימי מחלה. בסך הכל, הותאמו לנאשמת למעלה מ-110 ימי מחלה בהזדמנויות השונות.

הנאשמת התגייסה לצה"ל בחודש יולי 2019, והשלימה שירות חובה כטכנאית שירותי קרקע, בחודש אוגוסט 2018 חקירה נפתחה בעקבות דיווח מצד מפקדיה שחשדו במעשיה ובמהלך חקירתה הודתה במיוחס לה.

הסדר הטיעון אליו הגיעו הצדדים, נעוץ בחומרת העבירות ובהיקף ימי המחלה שניתנו לנאשמת כתוצאה ממעשיה. מאידך גיסא, נשקלו נושנות המעשים, שיהוי בהגשת כתב האישום, וטענות ראייתיות שהעלתה ההגנה במסגרת המגעים בין הצדדים. ביחס לשיהוי עמדו הצדדים על העובדה כי מאז העבירות ועוד טרם הגשת כתב האישום, השלימה הנאשמת שירות תקין והשתלבה בחיים אזרחיים. הנאשמת משוחררת משירות זה כשנה וארבעה חודשים. בדברה האחרון הביעה חרטה על מעשיה.

לאחר בחינת מכלול שיקולים אלו, חרף חומרת העבירה והיקף המעשים המלמד על כישלונות חוזרים ונשנים, מצאנו שלא לסטות מהסכמת הצדדים לאור היבטי הקולה שמנו. סברנו כי עונש מותנה מרתיע צופה פני עתיד יבטא נכונה את הסלידה מן המעשים תוך איזון חלוף הזמן ומצבה של הנאשמת כיום, כאזרחית, הנעדרת עבר פלילי.

**על הנאשמת נגזרים, אפוא, העונשים הבאים:**

1. **עונש מאסר מותנה בן תשעים (90) ימים למשך שנתיים (2), לבל תעבור עבירה שיש בה יסוד של דיווח כוזב.**
2. **קנס בסך אלפיים ש"ח (2000₪) אשר ישולם על ידי הנאשמת בשמונה (8) תשלומים שווים, חודשיים ועוקבים, החל מיום 01/01/2020, על פי שוברי תשלום שתמציא מזכירות בית הדין. באם לא תשלם הנאשמת את אחד התשלומים במועד יועמד הקנס כולו לפירעון מיידי.**
3. **הורדה בדרגה לדרגת טוראי.**
4. **זכות ערעור כחוק.**
5. **ניתנה היום כ"ד בכסלו התש"פ, 22/12/2019, והודעה בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_ \_\_\_\_\_\_\_\_\_\_\_**

שופט אב"ד שופט

**העתק נכון מהמקור  
  
ק' בית הדין**

**נערך על ידי: י.א.**

**בתאריך: 22/12/19.**

**חתימת המגיה: כ' ג'.**